夜坐瓶忽成韻作詩記之
作者：李若水
朝代：宋

paragraphs: 虛堂夜坐燈微明，家無婢子誰學笙。
徐而得之笑絕倒，數杴爐火圍短罌。
君勢炎炎方得計，緣底不平爲此鳴。
詩人耳冷教坊樂，蟲歌蛙吹聊娛情。
天公有意慰酸冷，勺水便成鸞鳳聲。
抽牽狂緒挽不斷，呼兒漉酒飛銀觥。
須臾火盡竟何有，枕書酣卧衰顔頳。
尚疑魂夢带餘想，齁齁鼻息旁人驚。